SK
18.7.2023
Úradný vestník Európskej únie
C 253/29
— „Asparago verde di Canino“, za ktorým nasleduje skratka IGP [CHZO] alebo slová „Indicazione Geografica Protetta“ [Chránené zemepisné označenie]; — meno a adresa alebo názov spoločnosti a sídlo jednotlivého výrobcu a/alebo združenia výrobcov a/alebo baliarne.
Je povolené používať odkazy na mená, obchodné názvy alebo značky za predpokladu, že nemajú pochvalný účel a neuvádzajú spotrebiteľa do omylu.
Slová Indicazione Geografica Protetta alebo skratka I.G.P. sa môžu opakovať na inom mieste obalu alebo etikety.
Akýkoľvek ďalší opis, ktorý nie je výslovne povolený, je zakázaný.
Logo
4.
Stručné vymedzenie zemepisnej oblasti Oblasť, v ktorej sa vyrába „Asparago verde di Canino“ CHZO, zahŕňa administratívne územie obcí Canino, Cellere, Montalto di Castro, Tarquinia, Tuscania, Tessennano a Arlena di Castro.
5.
Súvislosť so zemepisnou oblasťou Žiadosť o uznanie špargle „Asparago verde di Canino“ sa zakladá na povesti a na osobitnej kvalite výrobku vzhľadom na jeho jasnozelenú farbu, konzistenciu, chuť a skutočnosť, že ho možno skonzumovať celý bez akéhokoľvek plytvania, na základe čoho sa nazýva aj „mangiatutto“ (po taliansky „zjesť všetko“).
Špargľa je bohatá na minerálne soli, ako je železo a horčík.
Jasnozelená farba, ktorá je typická pre „Asparago verde di Canino“, je dôsledkom jedinečných pedoklimatických podmienok danej oblasti a sopečnej pôdy bohatej na draslík a minerálne soli (najmä železo a horčík), ktoré viditeľne vplývajú na zafarbenie rastliny a určujú ho.
Pojem „mangiatutto“ („zjesť všetko“) súvisí so skutočnosťou, že výrobok nie je vláknitý a že pri zbere je rastlina odrezaná nad zemou a biela, vláknitá časť rastliny, ktorá je tvrdá a má nepríjemnú chuť, zostáva pod zemou.
Táto agronomická a technická zvláštnosť umožňuje spotrebiteľovi vychutnať si celý výrobok.
Preto sa mu hovorí aj „mangiatutto“.
Tieto vlastnosti sú bez ohľadu na genetiku dané priaznivými poľnohospodárskymi, pôdnymi a klimatickými podmienkami a pestovateľskými technikami, ktoré používajú miestni poľnohospodári v oblasti uvedenej v bode 4.
Pôda zohráva kľúčovú úlohu: charakteristické pedologické vlastnosti pestovateľskej oblasti sú vhodné na pestovanie špargle.
Pôdy v danej oblasti sú prevažne hlinité až piesčito-hlinité.
Pôdy sa nachádzajú na vápencovom podloží a sopečných nánosoch s dobrou chemickou úrodnosťou, čo uľahčuje rast výhonkov špargle „Asparago verde di Canino“.
Hydrologické vlastnosti pôdy bránia zamokreniu v období dažďov.
Vzhľadom na to, že pôda má najmä vysoký obsah vápnika, draslíka a najmä železa a horčíka, je obsah železa a horčíka charakteristickou vlastnosťou CHZO „Asparago verde di Canino“.
Klimatické podmienky v tejto oblasti sú mimoriadne priaznivé vďaka prítomnosti mikroklímy, ktorá je daná relatívne krátkou vzdialenosťou od mora a vyhovuje pestovanej zelenine.
Mierne zimy a jari podporujú skorý rast korún špargle, ktoré už väčšinou začiatkom januára začínajú vytvárať výhonky vhodné na zber.